Predkladacia správa

Informáciu o budovaní Vedecko-technologického parku CEPIT v Bratislave - Vajnoroch predkladá na rokovanie vlády SR podpredseda vlády SR pre vedomostnú spoločnosť, európske záležitosti, ľudské práva a menšiny z vlastnej iniciatívy. 

Lisabonská stratégia považuje za veľmi dôležité úlohy rozvoj inovácií ako prostriedkov podpory rastu, zamestnanosti a trvalej udržateľnosti, podporu šírenia technológií, ako aj uvedenie výsledkov výskumu a vývoja na trh. Medzi jeho organizačnými, finančnými a právnymi podmienkami majú vedecko-technologické parky a štruktúry, ktoré s nimi súvisia, zvlášť dôležitú úlohu. V neposlednom rade pracovné miesta vytvorené vo vedecko-technologických parkoch sú spojené so špičkovými technológiami, vyžadujúcimi veľmi hlboké špecializované znalosti a teda aj vyššiu pridanú hodnotu. 

Vedecko-technologické parky prispievajú k budovaniu technologickej a priemyselnej spôsobilosti krajiny, a preto sú úspešným nástrojom na podporu ekonomiky založenej na vedomostiach. Poskytnutím fyzickej infraštruktúry, iniciatívami zameranými vedecko-technologické parky stimulujú a podporujú začiatok, inkubáciu a rozvoj podnikov, ktoré sa dajú viesť inováciami, poznatkami a poskytnutím prostredia. V takomto prostredí môžu medzinárodné spoločnosti budovať formálne a prevádzkové vzťahy s lokálnymi spoločnosťami a znalostnými centrami, hlavne s univerzitami, technickými inštitútmi a výskumnými organizáciami. Vedecko-technologické parky podporujú proces účinného nasadenia nových poznatkov a technológií s cieľom dosiahnuť hospodársky rozvoj. 

Predkladaná informácia poskytuje základné informácie o Vedecko-technologický park CEPIT, ktorý vyrastie v mestskej časti Bratislava-Vajnory a má predpoklady splniť základné atribúty kladené sa na takýto projekt. Celý projekt spočíva vo vybudovaní vedecko-technologického parku na ploche 63 ha (vzdelávanie: 189 tis. m²; technologické centrum: 87 tis. m²; business park a kancelárske priestory: 284 tis. m²; bývanie: 102 tis. m²; športové a voľnočasové zariadenia a parkovanie: 102 tis. m²), v súlade s európskymi normami a očakávaniami národnej a regionálnej stratégie, inovatívnych firiem, vedeckých inštitúcií, privátneho sektoru a vysoko kvalifikovaných ľudí.